এফএও ২০১৩ সালের সর্বশেষ বৈশ্বিক পরিসংখ্যানে বিশ্বে আম উৎপাদনকারী দেশগুলোর মধ্যে বাংলাদেশের অবস্থান সপ্তম বলে উল্লেখ করেছিল। এরপর প্রতিবছর যে হারে আম উৎপাদন বেড়েছে সেই অনুপাতে আরো দুয়েকধাপ এগিয়ে যাবে বাংলাদেশের অবস্থান। শেষ ১০ বছরে দেশে আমের উৎপাদন চারগুণ বেড়ে গত বছর পৌঁছায় সাড়ে ১১ লাখ টনে। উৎপাদিত এ আমের অর্ধেক নষ্ট হলে এতে অর্থিক ক্ষতির পরিমাণ কত- তা নির্ধারণ করা সম্ভব হয়নি এফএওর প্রতিবেদন থেকে। প্রতিবেদনে বলা হয়েছে, চাষি পর্যায়ে প্রতিকেজি আমের গড় মূল্য ৩৫ টাকা। ফলে ৫৪ শতাংশ অপচয়ে চাষি পর্যায়ে লোকসান দাঁড়ায় ২ হাজার কোটি টাকার বেশি (২ হাজার ১৭৩ কোটি টাকা)। আর ভোক্তা পর্যায়ে এই আমের গড় দাম ৬০ টাকা ধরলে দেশের সার্বিকভাবে আমে লোকসান হচ্ছে সাড়ে তিন হাজার কোটি টাকারও বেশি (৩ হাজার ৭২৬ কোটি টাকা)।